Ari-Pekka Liukkonen

Ari-Pekka Liukkonen (s. 9. helmikuuta 1989 Pieksämäki) on suomalainen kilpauimari ja pitkän radan Euroopan-mestari ja vihreä kuntapoliitikko. Hän on 208 senttimetriä pitkä. Liukkonen edustaa seuratasolla Jyväskylän Aaltoa.

Liukkonen ilmoitti marraskuussa 2025 lopettavansa uransa lyhyen matkan EM-kisojen jälkeen joulukuussa 2025.

 Kilpaura 
Eindhovenin lyhyen radan EM-kilpailuissa 2010 Liukkonen sijoittui kuudenneksi 50 metrin vapaauinnissa ja kahdeksanneksi 100 metrin vapaauinnissa. Debrecenin pitkän radan EM-kilpailuissa 2012 hän oli neljäs 50 metrin vapaauinnissa suomenennätysajalla 22,22. Lontoon kesäolympialaisissa 2012 Liukkonen ei selvinnyt välieriin 50 metrin vapaauinnissa ajalla 22,57, jolla hänen sijoituksensa yhteistuloksissa oli 25. Lyhyen radan EM-kilpailuissa 2012 Liukkonen kuului Suomen pronssia voittaneeseen vapaauinnin sekaviestijoukkueeseen.

Berliinin pitkän radan EM-kilpailuista 2014 Liukkonen voitti 50 metrin vapaauinnissa pronssia uudella Suomen ennätyksellä 21,93 sekuntia. Hän oli parantanut aikaisempaa SE:tä myös välierissä aikaan 22,10.

Maailmancupissa Liukkonen on sijoittunut parhaimmillaan kolmanneksi 50 metrin vapaauinnissa Berliinissä 2011.

SM-tasolla Liukkonen on voittanut kultaa 50 metrin perhosuinnista vuonna 2009, 50 ja 100 metrin vapaauinneissa vuonna 2010 ja 50 metrin vapaauinnissa 2011. Lisäksi hän on voittanut useita lyhyen radan Suomen-mestaruuksia. Liukkonen kertoi haastattelussa joulukuussa 2013 kärsineensä mykoplasmasta parin vuoden ajan.

Liukkonen rikkoi pitkän radan vuoden 2016 SM-kilpailuissa Jani Sievisen 21 vuotta vanhan SE:n 100 metrin vapaauinnissa 0,33 sekunnilla. Lontoon pitkän radan EM-kilpailuissa toukokuussa hän ui flunssasta kärsineenä 50 metrin vapaauinnissa loppukilpailuun uituaan välierässään matkan uuden SE:n 21,92 sekuntia. Loppukilpailussa hän sijoittui viidenneksi.

Vuonna 2017 Liukkonen paransi 50 metrin vapaauinnin Suomen ennätystä ensin kesäkuussa aikaan 21,90 sekuntia ja heinäkuussa SM-uinneissa aikaan 21,58 sekuntia, joka oli sillä hetkellä myös maailmantilaston viidenneksi paras aika. Budapestin MM-kilpailuissa hän sijoittui 50 metrin vapaauinnissa kuudenneksi ja Taipein kesäuniversiadeissa hän voitti samalla matkalla kultaa.

Liukkonen oli 32-vuotias voittaessaan ensimmäisen arvokilpailukultansa. Liukkonen voitti 50 metrin vapaauinnin Euroopan-mestaruuden Budapestin pitkän radan EM-kilpailuissa 2021. Hän ui 23. toukokuuta 2021 kisatussa finaalissa ajan 21,61. Kyseinen ilta oli Suomen uinnille menestyksekäs: Ida Hulkko otti naisten 50 metrin rintauinnissa EM-hopeaa heti Liukkosen mestaruusuinnin jälkeen.

Liukkonen on harjoitellut muihin suomalaisuimareihin nähden poikkeuksellisella tavalla: hän tekee kovia ja monipuolisia harjoituksia muita vähemmillä uintimäärillä.

Ura politiikassa
Liukkonen valittiin vuoden 2017 kuntavaaleissa Jyväskylän kaupunginvaltuuston Vihreiden edustajana 284 äänellä seuraavaksi neljäksi vuodeksi ja uudelleen vuoden 2021 vaaleissa 388 äänellä. Vuonna 2022 Liukkonen jäi varasijalle aluevaaleissa 269 äänellä, mutta nousi pian aluevaltuustoon Touko Aallon erottua tehtävästään. Liukkonen oli Vihreiden ehdokkaana vuoden 2024 Eurovaaleissa keräten 1 924 ääntä. Vuoden 2025 kunta- ja aluevaaleissa Liukkonen valittiin molempiin valtuustoihin uransa korkeimmilla äänillä: 422 ääntä kuntavaaleissa ja 525 ääntä aluevaaleissa. Liukkonen toimii vuosina 2025–2027 Jyväskylän kaupunginhallituksen jäsenenä.

 Yksityiselämä 
Liukkonen on ensimmäinen suomalainen huippumiesurheilija, joka on kertonut homoseksuaalisuudestaan uransa aikana. Hänen isänsä on entinen maajoukkuelentopalloilija Pekka Liukkonen. Liukkonen voitti yleisöäänestyksellä QX Gay Gaalan Vuoden homo -palkinnon vuonna 2015. 

Marraskuussa 2015 Liukkonen kertoi blogissaan joutuvansa sydänleikkaukseen astmatutkimuksissa löytyneen sydämen sähkötyshäiriön vuoksi. Ennen leikkausta hän osallistui lyhyen radan SM-uinteihin, joiden aikana hän joutui rytmihäiriöiden vuoksi sairaalatarkkailuun, sekä lyhyen radan EM-kilpailuihin.

 Lähteet 

 Aiheesta muualla 
 Liukkosen kotisivut
 Ari-Pekka Liukkonen Ylen Elävässä arkistossa

Luokka:Suomalaiset uimarit
Luokka:Jyväskylän kaupunginvaltuutetut
Luokka:Vihreän liiton poliitikot
Luokka:Vuonna 1989 syntyneet
Luokka:Elävät henkilöt